Procesul verbal al ședinței din data de 03.05.2016
Ședința a fost condusă de Manager General, Dr. Grasu Alis. 
Managerul General a ridicat încă o dată problema fumatului în dispecerat şi obligaţia tuturor de a respecta legea. Şefele de tură din dispecerat au obligaţia sa treacă în raportul turei orice persoană care fumează în dispecerat. 

Au fost predate procesele verbale de inspecţie şi control pentru maşini pe fiecare microstaţie şi au fost discutate problemele apărute, întârzierile unor achiziţii de piese şi motivele acestora.
Dr. Grasu Alis a anunţat că în următoarele două săptămâni vor fi finalizate licitaţiile pentru reparatii la ambulanţele Mercedes, Volkswagen şi Citroen, toate aceste licitaţii desfăşurându-se sub supravegherea ANAF.

Au fost discutate probleme disciplinare, s-a decis chemarea unor angajaţi în comisia de disciplină pentru abaterile constatate. Dr. Grasu Alis a subliniat că refuzul de a lucra pe un anumit tip de maşină reprezintă refuz de muncă, cea mai gravă abatere.
Începând de săptămâna viitoare, se vor organiza sedinţe cu personalul nou angajat, medici, asistenţi, şoferi. Aceştia vor fi puşi la curent cu notele de serviciu din ultimii doi ani cu privire la legislaţie, completarea fişei de solicitare şi a foii de parcurs, purtarea centurii de siguranţă, fumat, etc. Fiecare angajat va trebui să cunoască adresele spitalelor, să înveţe BLS-ul, şi să cunoască ce trebuie să facă şi pe cine să anunţe în cazul în care i se defectează maşina etc.
Au fost discutate probleme administrative pentru substaţii, situaţia schimburilor cauciucurilor de vară, a stocurilor de medicamente şi a cursurilor de pregatire profesională.

În prezent sunt 17 maşini defecte din întreaga instituţie.

Managerul General a reamintit că în ziua de 28 mai SABIF va organiza pe Arena Naţională cel mai mare curs de resuscitare.  Special pentru acest eveniment a fost creat site-ul www.recordpentruviata.ro, unde trebuie să se înscrie cei care doresc să participe. Sunt asteptaţi peste 12000 de participanţi.
Managerul General a făcut apel din nou la întregul personal să respecte protocoalele şi în acelaşi timp codul de etică şi deontologie şi să evite discuţiile neprincipiale atât în relaţiile cu terţi, colegii, cât şi mai ales faţă de pacienţi.
Așa cum s-a convenit pentru ședințele săptămânale, au fost predate Directorului Medical de către fiecare microstație situațiile STEMI, resuscitări și intubări.

În finalul ședinței caietele de control de la microstații au fost vizate de Managerul General. 
